**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto RYTINĖS DALIES B TERITORIJOS (TARP PAJŪRIO G., KELIO A13, LIEPŲ G. IR DANĖS upės) SUSISIEKIMO INFRASTRUKTŪROS VYSTYMO SPECIALIOJO PLANO RENGIMO“ PROJEKTO**

1. **Sprendimo projekto esmė, tikslai ir uždaviniai.**

Siekiant Klaipėdos miesto savivaldybės strateginio tikslo – didinti miesto konkurencingumą, kryptingai vystant infrastruktūrą ir sudarant palankias sąlygas verslui – įgyvendinimo, vykdoma Miesto urbanistinio planavimo programa, užtikrinanti kompleksišką ir darnų miesto planavimą.

**2. Projekto rengimo priežastys ir kuo remiantis parengtas sprendimo projektas.**

Vykdant Klaipėdos miesto savivaldybės 2018-2020 metų strateginio veiklos plano uždavinį – rengti miesto teritorijų planavimo bei susijusius dokumentus, įgyvendinama priemonė – detaliųjų ir kitų planų rengimas. Numatomas parengti Klaipėdos miesto rytinės dalies B teritorijos (tarp Pajūrio g., kelio A13, Liepų g. ir Danės upės) susisiekimo infrastruktūros vystymo specialusis planas, kurio planavimo tikslai – konkretizuoti ir detalizuoti bendrojo plano sprendinius, užtikrinti darnią susisiekimo komunikacijų infrastruktūros plėtrą, nustatyti plėtros kryptis ir jungtis su gretimybėmis, numatyti plėtrai reikalingas teritorijas, sudarant kokybiškas gyventojų susisiekimo, krovinių vežimo ir specialiosios paskirties transporto priemonių eismo sąlygas, vadovaujantis saugaus eismo reikalavimais.

Projektas parengtas vadovaujantis Lietuvos Respublikos vietos savivaldos įstatymo 6 straipsnio 19 punktu, Lietuvos Respublikos teritorijų planavimo įstatymo 3 straipsnio 2 dalimi, 5 straipsnio 4 dalies 5 punktu ir 30 straipsnio 2 dalimi, Susisiekimo komunikacijų inžinerinės infrastruktūros vystymo planų rengimo taisyklių, patvirtintų Lietuvos Respublikos susisiekimo ministro ir Lietuvos Respublikos aplinkos ministro 2006 m. lapkričio 24 d. įsakymu Nr. 3-453/D1-549 „Dėl Susisiekimo komunikacijų inžinerinės infrastruktūros vystymo planų rengimo taisyklių patvirtinimo“, 5.2 ir 10.2 papunkčiais ir Urbanizuotų teritorijų susisiekimo sistemų planavimo normų, patvirtintų Lietuvos Respublikos aplinkos ministro 2015 m. vasario 12 d. įsakymu Nr. D1-110 „Dėl Urbanizuotų teritorijų susisiekimo sistemų planavimo normų patvirtinimo“, 12 punktu.

**3. Kokių rezultatų laukiama.**

Priėmus šį sprendimą, bus pradėtas rengti teritorijų planavimo dokumentas.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Lėšos sprendimo įgyvendinimui numatytos Klaipėdos miesto savivaldybės biudžete pagal Klaipėdos miesto savivaldybės 2018-2020 metų strateginiame veiklos planą.

**7. Galimos teigiamos ar neigiamos sprendimo priėmimo pasekmės.**

Neigiamos pasekmės nenumatomos. Bus sudarytos prielaidos rytinės Klaipėdos miesto dalies gyvenamųjų kvartalų plėtros koordinavimui, susisiekimo infrastruktūros plėtrai potencialiose naujo gyvenamojo būsto plėtros teritorijose.

**PRIDEDAMA.** Teisės aktų išrašai, 2 lapai.

Urbanistikos skyriaus vedėja Mantė Černiūtė - Amšiejienė